রাজবাড়ীতে খোলা আকাশের নিচে চলছে শিক্ষার্থীদের পাঠদান
রাজবাড়ীর বালিয়াকান্দি উপজেলার বহরপুর ইউনিয়নের আড়কান্দি সরকারি প্রাথমিক বিদ্যালয়ে নতুন ভবনের নির্মাণকাজ চলায় খোলা আকাশের নিচেই শিক্ষার্থীদের পাঠদান চলছে। 







বৃহস্পতিবার সরেজমিন দেখা যায়, তীব্র শীত ও মাঝেমধ্যে হালকা বৃষ্টির মধ্যেই বিদ্যালয়ের খোলা মাঠে শিক্ষার্থীদের পাঠদান করা হচ্ছে। এ ব্যাপারে শিক্ষার্থীদের অভিভাবকরা ক্ষোভ প্রকাশ করে বলেন, কর্তৃপক্ষের উচিত ছিল ক্লাসরুমের বিকল্পব্যবস্থা করে নতুন ভবন তৈরির কাজ করা। শিক্ষার্থীরা জানায়, তীব্র শীতের মধ্যেই অনেক কষ্ট করে ক্লাস করতে হচ্ছে।  
   
বিদ্যালয়ের প্রধান শিক্ষক ভারতী মৈত্র বলেন, বিদ্যালয়ের নতুন ভবন তৈরির কাজ চলছে। পাঠদানের ক্লাসরুম না থাকার কারণে খোলা আকাশের নিচেই শিক্ষার্থীদের ক্লাস নিতে হচ্ছে।
   
বালিয়াকান্দি উপজেলা শিক্ষা অফিসার আশরাফুল হক বলেন, আগামী শনিবারের মধ্যে টিনের ছাপড়াঘর তৈরি করে শিক্ষার্থীদের পাঠদানের ব্যবস্থা করা হবে।
  
 এ বিষয়ে উপজেলা নির্বাহী কর্মকর্তা ইশরাত জাহান বলেন, এ বিষয়ে আমার কিছু জানা নেই।

রাজবাড়ীর বালিয়াকান্দি উপজেলার বহরপুর ইউনিয়নের আড়কান্দি সরকারি প্রাথমিক বিদ্যালয়ে নতুন ভবনের নির্মাণকাজ চলায় খোলা আকাশের নিচেই শিক্ষার্থীদের পাঠদান চলছে।